Tõsi küll, nende asjade pärast ei katkestanud Soome pool veel hoogsalt kulgevat koostööd, nagu tõdeb ka Jari Leskinen. Leskinen lükkab ka õigustatult tagasi mõtte, et Laidoneri suveks kavanda­tud visiidi ärajätmises või Eesti  sõjalise vaatleja Karjala maakitsuse manöövritele kutsumata jätmises tuleks näha midagi dramaatilist. Mitmed teised kõrgel tasemel visiidid ikkagi toimusid, nagu näiteks Eesti suurtükiväe kontrolöri kindral Kauleri visiit Perkjärvi suur­tükilaagrisse kuu aega enne Kannase manöövreid. Juulis-augustis toimusid Soome lahe sulu juures pidevalt Soome ja Eesti allveelae­vade õppused. Siiski ei saa välistada kahtlust, et kõik polnud päris korras. Foonil mõjusid kindlasti ka Tõnissoni jaanuaris toodud tea­ted. Lisaks  tegi ta Soome uusi külaskäike, viimati just manöövrite eelõhtul. Kõigest sellest oli Soome sõjaline juhtkond ilmselt teadlik. Pealegi küpses Pätsi ja Laidoneri peas üha edasi mõte Eesti lähene­misest N Liidule.